**Ministru kabineta noteikumu ,,Grozījumi Ministru kabineta 2018.gada 11.septembra noteikumos Nr.569 “Noteikumi par pedagogiem nepieciešamo izglītību un profesionālo kvalifikāciju un pedagogu profesionālās kompetences pilnveides kārtību”**

**projekta sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Lai risinātu arvien pieaugušo skolotāju trūkumu, Ministru kabineta noteikumu projekts,,Grozījumi Ministru kabineta 2018.gada 11.septembra noteikumos Nr.569 “Noteikumi par pedagogiem nepieciešamo izglītību un profesionālo kvalifikāciju un pedagogu profesionālā kompetences pilnveides kārtību”projekts (turpmāk – MK noteikumu projekts) paredz noteikt vienkāršāk interpretējamu pedagogu iegūtās izglītības un profesionālās kvalifikācijas atbilstību mācību jomai saskaņā ar jaunu pieeju kompetencēs balstīta izglītības satura nodrošināšanai un tiesības strādāt izglītības iestādē personām, kas studē jaunajā Darba vidē balstītu studiju programmā skolotāja kvalifikācijas iegūšanai, kā arī paredz tiesības strādāt izglītības iestādē koledžu un augstskolu akadēmiskajam personālam.Noteikumu projekts stāsies spēkā Oficiālo publikāciju un tiesiskās informācijas likumā noteiktajā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | MK noteikumu projekts ir izstrādāts:1. saskaņā ar Izglītības likuma 14.panta 13. un 32.punktu, 48.panta pirmo daļu un Profesionālās izglītības likuma 18.pantu,
2. Ministru kabineta 2020. gada 21.janvāra sēdē noteikto Izglītības un zinātnes ministrijai nodrošināt atbilstošu grozījumu izstrādi Ministru kabineta 2018.gada 11.septembra noteikumos Nr.569 ,,Noteikumi par pedagogiem nepieciešamo izglītību un profesionālo kvalifikāciju un pedagogu profesionālās kompetences pilnveides kārtību” un iesniegt Ministru kabinetā līdz 2020.gada 1.jūnijam (Protokols Nr. 3.§ 39) 5.punktu.
 |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Profesionāli sagatavotu skolotāju pieejamību izglītības sistēmā ietekmē gan demogrāfiskā situācija, gan pārmaiņu procesi izglītības iestādē, pašvaldībā un sistēmiskas izglītības reformas nacionālā līmenī. Vienlaikus ir aktuāls jautājums par vakancēm izglītības iestādēs un to aizpildīšanas praksi. Ministrijas 2019. gada 19. augustā veiktās aptaujas rezultāti rāda, ka 2019./2020. mācību gada sākumā kopā Latvijā bija ap 740 vakancēm izglītībā (ap 500 pilnas slodzes vakanču). Rīgā aptuveni 361 vakance. Pašlaik spēkā esošajos Ministru kabineta 2018.gada 11.septembra noteikumos Nr. 569 ,,Noteikumi par pedagogiem nepieciešamo izglītību un profesionālo kvalifikāciju un pedagogu profesionālās kompetences pilnveides kārtību” (turpmāk – noteikumi) tiek noteiktas diezgan ,,šauras” prasības pedagogam attiecīga mācību priekšmeta pasniegšanai, kas rada lielu skolotāju skaita trūkumu, kā arī lielu skaitu skolotāju, kuri strādā nepilnu slodzi un attiecīgi saņem nekonkurētspējīgu, nemotivējošu atalgojumu. Ņemot vērā to, ka 2020./2021.m.g. tiek uzsākts īstenot kompetenču pieejā balstīts izglītības saturs un vispārējās izglītības standartā paredzēts ieviest vairākus jaunus mācību priekšmetus, to pasniegšanai nepieciešams noteikt prasības pedagogu izglītībai un kvalifikācijai. Noteikumos nepieciešams plašāk noteikt vispārējās izglītības skolotājam nepieciešamo izglītību. Spēkā esošā sistēma ir sadrumstalota un nedod skolotājiem elastīgi pārkvalificēties citu mācību priekšmetu mācīšanai. Vienlaikus reformas nepieciešamību aktualizēja pilnveidotā mācību satura un standartu ieviešana, kas nosaka vajadzību pēc citiem skolotāju sagatavošanas principiem. Noteikumu projekts paredz, ka pirmsskolas un sākumskolas skolotāji, kuri kvalifikāciju ieguvuši līdz 2004. gadam vidējās profesionālās izglītības programmās un ieguvuši augstāko izglītību kādā citā zinātnes nozarē var strādāt izglītības iestādē. Tas saistīts ar to, ka iegūtā kvalifikācija atbilst pedagoģiskajai izglītībai, kā tas noteikts Izglītības likumā un personai ir augstākā izglītība un attiecīgi profesionālās kompetences pilnveides kursi. Tas attiecināms uz personām, kuras ieguvušas pedagoģisko izglītību un kvalifikāciju, kā arī augstāko izglītību kādā citā zinātnes nozarē un ir atgriezusies strādāt izglītībā. Tas ļaus elastīgāk risināt pedagogu trūkumu, īpaši pirmsskolā, piesaistot personas ar augstāko izglītību un pedagoga kvalifikāciju. Noteikumu projekts paredz, ka par vispārējās izglītības, profesionālās izglītības vai interešu izglītības skolotāju var strādāt persona, kurai ir pedagoģiskā izglītība, vai iegūts sertifikāts par tiesībām veikt pedagoģisko darbību, vai arī studiju programmā apgūta ar pedagoģiju saistīta studiju programmas daļa vismaz divu kredītpunktu jeb vismaz 72 stundu apjomā. Šāds punkta papildinājums nozīmē, ka iegūtais sertifikāts vai studiju programmā apgūta ar pedagoģiju saistīta studiju programmas daļa, aizstāj skolotāja kvalifikāciju. Ņemot vērā to, ka jaunā kompetencēs balstītā izglītības satura mācību jomās ir iekļauti tādi mācību priekšmeti, kuri līdz šim nav piedāvāti pedagoģijas studiju programmās, tad noteikumu projekts paredz, ka persona ar pedagoģisko izglītību ir tiesīga mācīt citu mācību priekšmetu, ja apguvusi ar attiecīgo mācību priekšmetu saistītu studiju programmas daļu vai profesionālās kompetences pilnveides kursus, savukārt ar noteikumos minēto moduli ir saprotams modulis, kas ir modulārās programmas daļa profesionālajā izglītībā. Pie kam, ar attiecīgo mācību priekšmetu vai moduli saistīto profesionālās kompetences pilnveidi var apgūt ilgākā laika posmā, lai nodrošinātu noteikto kopējo stundu skaitu (72 stundas) un to var veidot vairākas tematiski atbilstošas programmas.Mūzikas jomā atsevišķās kvalifikācijās, augstākās izglītības līmenī, apgūstot studiju kursā mūzikas instrumenta spēli noteiktā kredītpunktu apjomā, kas apliecina spēju mācīt konkrētā instrumenta spēli, iespējams nodrošināt nepieciešamās prasmes arī citu radniecīgu mūzikas instrumentu mācīšanai. Par šādiem mūzikas instrumentiem stīgu instrumentu grupā un tiem radniecīgajiem instrumentiem uzskatāma – Vijoles spēle un Alta spēle, pūšaminstrumentu grupā - Eifonija spēle un Tubas spēle, līdz ar to pedagogiem, kas apguvuši vienu no šiem instrumentiem, izglītības iestādē iespējams mācīt radniecīgā instrumenta spēli. Profesionālās ievirzes vizuāli plastiskās mākslas programmās plānots aktualizēt saturu, ieviešot jaunus mūsdienīgus mācību priekšmetus dizaina un tehnoloģiju jomā, tādēļ nepieciešami arī elastīgi nosacījumi un iespējas esošajiem pedagogiem papildināt zināšanas profesionālās kompetences pilnveides programmās, tādējādi ātri apgūstot jaunas zināšanas kursos, kurus profesionālās ievirzes izglītības iestādēm var organizēt reģionālie profesionālās kompetences izglītības centri. Tas attiecināms arī uz izglītības saturā ieviestiem tādiem mācību priekšmetiem, kuros stundu skaits gadā nepārsniedz 360 stundas, kā piemēram, teātra māksla, inženierzinātnes, dizains u.c. Tāpat MK noteikumu projektā veiktu redakcionāli precizējumi, kā arī precizēts studiju programmas daļas definējums, kas salāgots ar citiem normatīvajiem dokumentiem.Ņemot vērā to, ka gan vispārējās pamatizglītības, gan vispārējās vidējās un profesionālās vidējās izglītības standarts paredz modelēt izglītības programmas, piedāvājot tās optimālajā apguves līmenī, kur skolēns nostiprina prasmes plānot un īstenot patstāvīgu izziņas un problēmu risināšanas darbību, identificē un risina problēmas vienkāršās, nepazīstamās situācijās, veido padziļinātu konceptuālo izpratni mācību jomā ar starpdisciplināriem elementiem, demonstrē kompleksas prasmes, iegūst produkta radīšanas pieredzi kā arī augstākajā apguves līmenī, kur skolēns apzināti, atbildīgi, radoši un patstāvīgi plāno un pārrauga savu izziņas darbību, patstāvīgi risina problēmas nepazīstamās, sarežģītās situācijās, veido dziļu konceptuālu izpratni mācību jomā, saskata starpdisciplināras likumsakarības, mācās patstāvīgi plānot, īstenot, uzraudzīt un izvērtēt produkta radīšanas procesu un mācību saturs šajā apguves līmenī ir padziļināts, paplašināts un būtiski svarīgs skolēna iecerēto studiju virzienā, noteikumu projekts paredz, ka tiesības mācīt ir arī koledžu un augstskolu akadēmiskajam personālam, kuram ir vismaz divu gadu pieredze pedagoģiskajā vai praktiskajā darbā ar mācību priekšmetu saistītā jomā. Koledžas gadījumā, profesionālās tālākizglītības programmā par pedagogiem strādā akadēmiskais personāls, kurš tiek ievēlēts atbilstoši Augstskolu likuma 39.pantā noteiktajām prasībām, tas ir, piemēram, lektoriem un asistentiem, kuriem nav zinātniskais un akadēmiskais grāds, ir nepieciešams pasniedzamajam priekšmetam atbilstošs praktiskā darba stāžs.2020.gada 12.jūnijā Profesionālās izglītības un nodarbinātības trīspusējās sadarbības apakšpadome (PINTSA) apstiprināja izmaiņas profesijas standartā,, Skolotājs”, kurā noteikts, ka pirmsskolas pedagoga kvalifikāciju var iegūt arī atbilstoši Latvijas kvalifikāciju ietvarstruktūras (turpmāk -LKI) 5.līmenim. Lai sniegtu atbalstu un nodrošinātu pirmsskolas izglītības procesa kvalitāti, noteikumu projekts papildināts ar papildu punktu, kas nosaka, ka pirmsskolas pedagogs, kurš iegūst pirmsskolas skolotāja kvalifikāciju atbilstoši LKI 5.līmenim un divus gadus pēc tās ieguves, strādā skolotāja mentora vadībā. Tas saistīts ar to, ka pirmsskolas pedagogam, kurš ieguvis izglītību atbilstoši LKI 5.līmenim nav iegūta pietiekama pieredze, kas nepieciešama jauno Pirmsskolas izglītības vadlīniju īstenošanā, kā arī studiju procesā nav iegūta pietiekama pieredze metodiskajā darbā un studiju procesā nav iegūta pietiekama praktiskā pieredze patstāvīgu darba gaitu uzsākšanai. Tas nav attiecināms uz pedagogiem, kuriem ir iegūta sākumskolas skolotāja kvalifikācija un ir pieredze pedagoģiskajā darbā, kā arī uz pedagogiem, kuri, pamatojoties uz savu pieredzi, veikuši pētniecisko darbību un ir izstrādājuši zinātnisko darbu pirmsskolas pedagoģijā. LKI nosaka atšķirīgus mācīšanās rezultātus LKI 5. un LKI 6. līmenim. LKI 5. līmeņa profesionālā kvalifikācija paredz, ka teorētiskā un praktiskā sagatavotība šajā līmenī dod iespēju veikt sarežģītu darbu, kā arī organizēt un vadīt citu specialistu darbu, bet LKI 6. līmeņa profesionālās kvalifikācijas līmenī ir teorētiska un praktiska sagatavotība patstāvīgu lēmumu pieņemšanai un problēmu risināšanai nozarē vai profesijā mainīgos apstākļos, izmantojot specializētas zināšanas profesionālajā jomā. Skolotāja mentora atbalsts pirmsskolas pedagogam, kurš iegūst pirmsskolas skolotāja kvalifikāciju un divus gadus pēc ieguves nepieciešams, lai iegūtu profesionālo pieredzi, kompetenci un spētu patstāvīgi pieņemtu lēmumus ņemot vērā visas bērna attīstības vajadzības, tai skaitā speciālās un patstāvīgi risināt problēmas mainīgos apstākļos, izmantojot atbilstošas profesionālās zināšanas. Noteikumu 5.2., 5.3. un 5.4. apakšpunktā minēto izglītību ieguvušajiem, kuri pamatā nav gatavoti darbam pirmsskolas izglītības iestādē, nav nepieciešams mentora atbalsts, jo viņu izglītība un profesionālā pieredze ir pietiekama, lai pieņemtu patstāvīgus lēmumus un iegūtu prasmi jauno Pirmsskolas izglītības vadlīniju īstenošanā, apmeklējot obligāti noteiktos profesionālās kompetences pilnveides kursus. Vienlaikus, šīm personām ir metodiskā darba pieredze, strādājot citā izglītības pakāpē vai veicot pētniecisko procesu pirmsskolas izglītībā maģistra vai doktora zinātniskā darba izstrādei. Ņemot vērā to, ka zinātniskais darbs tiek uzskatīts par atbilstošu tikai tad, ja tas ir saistīts ar pirmsskolas izglītības saturu un didaktiku, tad tiek uzskatīts, ka personai ir pieredze metodiskajā darbā pirmsskolas izglītības iestādē un praktiskā pieredze darbā pirmsskolas izglītības iestādē. Par skolotāju mentoru var būt pirmsskolas pedagogs, kam ir augstākā pedagoģiskā vai augstākā izglītība un pirmsskolas vai sākumskolas skolotāja kvalifikācija un vismaz piecu gadu pieredze pirmsskolas vai sākumskolas pedagoga darbā, un kuram papildu pienākumos noteikti mentora pienākumi vai pirmsskolas izglītības iestādes metodiķis, kura profesionālā darbība saistīta ar metodiskā darba un atbalsta funkciju veikšanu izglītības iestādē. Labākai mentora darba veikšanai, ieteicams izmantot Eiropas Sociālā fonda projekta “Inovatīva un praksē balstīta pedagogu izglītības ieguve un mentoru profesionālā pilnveide” ietvaros izstrādāto Rokasgrāmatu mentoriem. Ņemot vērā to, ka mentora pienākumos ietilpst ievadīt darbā jaunos skolotājus, sniegt atbalstu, kā arī palīdzēt viņam neskaidru jautājumu risināšanā, mentoram no kopējās darba slodzes mentora pienākumu veikšanai ieteicams tarificēt divas stundas mēnesī vai noteikt piemaksu par papildu pienākuma veikšanu, savukārt izglītības metodiķim, kura pienākumos ietilpst metodiskā darba nodrošināšana izglītības iestādē, šis nav jānosaka kā papildu pienākums, bet mentora atbalsts jāsniedz savu darba pienākumu ietvaros. Šāda pieeja būtiski neietekmēs pirmsskolas pedagoga pamatpienākumu veikšanu tiem pedagogiem, kas noteikti par pirmsskolas pedagoga mentoru. Vienlaicīgi minētais veicinās atbalstu jaunajiem pedagogiem, attīstīs sadarbības prasmes un veiksmīgāku savu iegūto zināšanu pielietošanu ikdienas darbā.Ņemot vērā to, ka ir izstrādāts jauns sociālā darbinieka profesijas standarts, kas ietver studiju programmas daļu pedagoģijā, noteikumu projektā ir noteikts, ka par sociālo pedagogu var strādāt arī ar sociālā darbinieka kvalifikāciju, un diploma pielikumā iekļautais studiju programmas daļas pedagoģijā apjoms ne mazāk kā četri kredītpunkti vai 160 stundas.2020.gadā ir uzsākta jauna darba vidē balstīta pedagoģijas studiju programma. Šī programma būs piemērota, lai personas ar augstāko izglītību kādā no zinātnes nozarēm, iegūtu pedagoga kvalifikāciju viena gada laikā. Šajā profesionālās kompetences pilnveides programmā nevarēs studēt personas, lai strādātu par profesionālās izglītības profesionālo mācību priekšmetu skolotāju ar vidējās profesionālās izglītības kvalifikāciju (Latvijā ir profesijas, kurās augstāko izglītību iegūt nav iespējams). Šīm personām tiks saglabāta programma Pedagoģija 72 stundu apjomā, kas dod tiesības strādāt par pedagogu. Pašlaik esošais regulējums ļauj izstrādāt un īstenot abas minētās programmas, jo noteikumu regulējums pieprasa ne mazāk kā 72stundas, kas arī ir ievērots.Noteikumu projekts paredz par pedagoga profesionālās kompetences pilnveidi ieskaitīt arī starptautiskas mācību mobilitātes un stratēģiskās partnerības programmas. Ņemot vērā to, ka līdz šim pedagogu dalība starptautiskas mācību mobilitātes un stratēģiskās partnerības projektos bija paredzēts ieskaitīt tikai daļēji, daudzos gadījumos skolotāji, kuri izmantoja minēto mobilitāšu un partnerību kursus profesionālās kompetences pilnveidē, piemēram, svešvalodas mācīšanas metodikā, jaunākajās tendencēs robotikas mācīšanā, u.c. 36 stundu vai vairāk apjomā, tās ieskaitīja tikai 6 stundu apjomā. Līdz ar to tiks novērstas situācijas, ka, lai izpildītu normatīvu, skolotājam jāmeklē kursi, kas neatbilst viņa profesionālās pilnveides vajadzībām.  |
| 3. | Projekta izstrādē iesaistītās institūcijas un publiskas personas kapitālsabiedrības | Izglītības un zinātnes ministrija (turpmāk – IZM). |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Mērķgrupa ir augstskolu, koledžu, valsts, pašvaldību un privāto izglītības iestāžu un privātprakses pedagogi. Tiesiskais regulējums attiecas uz aptuveni 24 129 vispārējās izglītības pedagogiem, 12 159 pirmsskolas pedagogiem, 2426 profesionālās izglītības pedagogiem, 7350 interešu izglītības pedagogiem, 4144 profesionālās ievirzes izglītības pedagogiem un 9800 augstskolu un koledžu pedagogu. |
| 2. | Tiesiskā regulējuma ietekme uz tautsaimniecību un administratīvo slogu | Projekta tiesiskais regulējums uz tautsaimniecību ietekmi neatstās. Sabiedrības grupām projekta tiesiskais regulējums nemaina tiesības un pienākumus. |
| 3. | Administratīvo izmaksu monetārs novērtējums | MK noteikumu projekts nerada ietekmi uz administratīvajām izmaksām. |
| 4. | Atbilstības izmaksu monetārs novērtējums | MK noteikumu projekts nerada ietekmi uz atbilstības izmaksām. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| MK noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| MK noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| MK noteikumu projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrība tika aicināta līdzdarboties MK noteikumu projekta izstrādē, ievietojot MK noteikumu projektu tīmekļa vietnē [www.izm.gov.lv](http://www.izm.gov.lv) un aicinot sabiedrības pārstāvjus: 1. rakstiski sniegt viedokli par MK noteikumu projektu tā izstrādes stadijā – nosūtot uz elektronisko pasta adresi: pasts@izm.gov.lv;
2. klātienē sniegt viedokli par MK noteikumu projektu tā izstrādes stadijā.
 |
| 2. | Sabiedrības līdzdalība projekta izstrādē | Sabiedrības pārstāvju viedoklis tiks apkopots, izmantojot sabiedrības līdzdalības un komunikācijas aktivitāšu rezultātus. |
| 3. | Sabiedrības līdzdalības rezultāti | Sabiedrības pārstāvju komentāri, iebildumi un priekšlikumi nav saņemti. Noteikumu projektā tiks veikti papildinājumi vai labojumi, ja sabiedrības līdzdalības un komunikācijas aktivitātēs saistībā ar noteikumu projektu tiks saņemti vērā ņemami priekšlikumi. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | IZM kā atbildīgā institūcija sadarbībā ar Valsts izglītības satura centru. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projektam nav ietekmes uz pārvaldes funkcijām un institucionālo struktūru.Noteikumu projekta izpildes rezultātā nav plānota jaunu institūciju izveide, esošu institūciju likvidācija vai reorganizācija.Noteikumu projektu izpilde tiks organizēta esošo cilvēkresursu ietvaros. |
| 3. | Cita informācija | Nav |

Izglītības un zinātnes ministre I. Šuplinska

Vīza:

Valsts sekretāre L. Lejiņa

B.Bašķere

Baiba.baskere@izm.gov.lv